साझा कार्यक्रम बनाएर मात्रै मन्त्रिपरिषद् पुनर्गठन : खनाल
नेकपा (एकीकृत समाजवादी)का वरिष्ठ नेता झलनाथ खनालले सरकारलाई पूर्णता दिनु अगाडि सत्ता साझेदार दलहरु बीच साझा कार्यक्रम बन्नु पर्ने बताउनुभएको छ ।
राधा लुइटेलफिदिम, चैत १० गते । नेकपा (एकीकृत समाजवादी)का वरिष्ठ नेता झलनाथ खनालले सरकारलाई पूर्णता दिनु अगाडि सत्ता साझेदार दलहरु बीच साझा कार्यक्रम बन्नु पर्ने बताउनुभएको छ ।पार्टी कार्यकर्ता प्रशिक्षणका क्रममा शुक्रबार पाँचथर आइपुग्नुभएका नेकपा एसका वरिष्ठ नेता खनालले फिदिममा आयोजित पत्रकार सम्मेलनमा बोल्नुहुँदै सो कुरा बताउनुभएको हो । नीति र कार्यक्रमले नै सरकारलाई मार्ग स्पष्ट गर्ने भएकाले गठबन्धन दलहरुले त्यसलाई प्राथमिकतामा राख्नुपर्ने उहाँको तर्क थियो । ‘‘कुर्सी बाँडफाँटभन्दा नीति निर्माणमा जोड दिऔँ, त्यसपछि संघ र प्रदेशको सरकारलाई पूर्णता दिऔँ भनेर नेताहरुलाई सुझाएको छु,’’ नेता खनालले भन्नुभयो । गठबन्धन तत्कालको आवश्यकता भएको भन्नुहुँदै नेता खनालले सत्ताकै लागि छिनछिनमा नयाँ समीकरण बनिने अवस्था आउनु देशको हितमा नहुने बिचार व्यक्त गर्नुभयो ।सरकारलाई पूर्णता दिने क्रममा आफ्नो दलले न्यूनत्तम तीनवटा मन्त्रालय पाउनुपर्ने अडान उहाँको छ । पछिल्लो समय कम्युनिष्ट पार्टीहरु सत्ता र सरकारमा सहभागिता खोजिरहेकाले समाजवादी केन्द्र बनाउने मुद्दा ओझेलमा परेको उहाँको भनाइ छ ।